Η οδηγία σχετικά με τα βάρη και τις διαστάσεις αποσκοπεί στη βελτίωση της λειτουργίας της εσωτερικής αγοράς της Ευρωπαϊκής Ένωσης (ΕΕ) και στη διασφάλιση της ελεύθερης κυκλοφορίας των εμπορευμάτων θέτοντας μέγιστα όρια για βαρέα φορτηγά οχήματα, λεωφορεία και πούλμαν που εκτελούν διεθνείς μεταφορές εντός της ΕΕ. Απαιτεί από τις εθνικές εταιρείες μεταφορών να ικανοποιούν τα πρότυπα που έχουν καθοριστεί για τις διεθνείς μεταφορές. Η οδηγία τροποποιήθηκε από την οδηγία (EE) 2015/719 η οποία αποβλέπει σε πιο πράσινα και ασφαλή βαρέα φορτηγά οχήματα και λεωφορεία εγκρίνοντας βάρη και διαστάσεις που υπερβαίνουν τα όρια που καθορίζονται στην οδηγία 96/53/ΕΚ, σε ορισμένες περιπτώσεις και υπό συγκεκριμένους όρους. Πεδίο εφαρμογής Η οδηγία, όπως τροποποιήθηκε, ισχύει για τις διαστάσεις: οχημάτων μεταφοράς εμπορευμάτων και των ρυμουλκούμενών τους που ζυγίζουν πάνω από 3,5 τόνους· οχημάτων μεταφοράς επιβατών που μεταφέρουν πάνω από εννέα άτομα. Δεν εφαρμόζεται στα αρθρωτά λεωφορεία που περιλαμβάνουν περισσότερα από ένα αρθρωτά τµήµατα. Η οδηγία (EE) 2015/719 επιτρέπει την αύξηση βάρους κατά 1 τόνο για φορτηγά και τριαξονικά λεωφορεία εναλλακτικών καυσίμων*, λαμβάνοντας υπόψη το βάρος που απαιτείται για τεχνολογία εναλλακτικών καυσίμων. Ο κανονισμός (ΕE) 2019/1242 τροποποίησε την οδηγία ώστε να επιτραπεί ένας επιπλέον τόνος για φορτηγά και τριαξονικά λεωφορεία μηδενικών εκπομπών* (βλ. περίληψη). Αυξάνει επίσης κατά 1,5 τόνο το μέγιστο βάρος των διαξονικών λεωφορείων λαμβάνοντας υπόψη τις εξελίξεις στις μαζικές μεταφορές επιβατών, όπως το αυξημένο μέσο βάρος των επιβατών και των αποσκευών τους, καθώς και τον νέο εξοπλισμό που απαιτείται με βάση τις ρυθμίσεις ασφαλείας. Διεθνείς μεταφορές Καθορίζει ανώτατα όρια για τα βάρη και τις διαστάσεις, καθώς και ορισμένα άλλα χαρακτηριστικά των οχημάτων, που περιγράφονται στα παραρτήματα του κανονισμού. Τα οχήματα που υπερβαίνουν τα όρια που τίθενται δεν επιτρέπεται να χρησιμοποιούν το οδικό δίκτυο ενός κράτους μέλους της ΕΕ, εκτός εάν έχουν ειδική άδεια. Στα οχήματα ενός κράτους μέλους της ΕΕ που βρίσκονται εντός των ορίων πρέπει να επιτρέπεται η χρήση του οδικού δικτύου άλλου κράτους μέλους, με εξαίρεση πιθανόν κάποιων περιορισμένων τμημάτων οδών ή δομών, όπως μικρά χωριά, μέρη ειδικού ενδιαφέροντος ή αρχαίες γέφυρες, όπου μπορεί να τεθούν χαμηλότερα όρια από τη διοίκηση. Εθνικές μεταφορές Τα οχήματα που υπερβαίνουν τα όρια όσον αφορά τις διαστάσεις δεν επιτρέπεται να χρησιμοποιούν το οδικό δίκτυο ενός κράτους μέλους. Ωστόσο, υπάρχουν ορισμένε εξαιρέσεις στα όρια αυτά, συμπεριλαμβανομένων: του μήκους οχημάτων με αεροδυναμικά χαρακτηριστικά που έχουν σχεδιαστεί για την αύξηση της ενεργειακής απόδοσης· του μήκους οχημάτων που έχουν σχεδιαστεί για να μεταφέρουν συγκεκριμένα εμπορεύματα, όπως ξυλεία· του μήκους συνδυασμών κανονικών οχημάτων (οχήματα με κινητήρα, συνδυασμένων ρυμουλκούμενων και ημιρυμουλκούμενων)· του μήκους και του βάρους των οχημάτων που μεταφέρουν εμπορευματοκιβώτια στις διατροπικές μεταφορές*. Τα κράτη μέλη μπορούν να εγκρίνουν υψηλότερα όρια όσον αφορά τα βάρη για τις εθνικές μεταφορές. Τα κράτη μέλη μπορούν επίσης να δοκιμάσουν νέες τεχνολογίες στα οχήματα που κυκλοφορούν εντός της επικράτειάς τους οι οποίες να υπερβαίνουν τα καθορισμένα όρια για περιορισμένο διάστημα. Συμμόρφωση Τα κράτη μέλη πρέπει να διασφαλίσουν ότι τα οχήματα μπορούν να αποδείξουν ότι συμμορφώνονται με τους κανόνες παρέχοντας ένα από τα εξής: μια πινακίδα του κατασκευαστή με επιπρόσθετη πινακίδα που να δείχνει τις διαστάσεις· μια μονή πινακίδα που να περιέχει τα δύο παραπάνω· ένα έγγραφο που έχει εκδώσει το κράτος μέλος όπου το όχημα έλαβε άδεια κυκλοφορίας το οποίο περιέχει τις ίδιες πληροφορίες. Περισσότερες λεπτομέρειες παρέχονται στο Παράρτημα III της οδηγίας. Εφαρμογή των κανόνων Οι εθνικές κυβερνήσεις αποφασίζουν για τον τρόπο επιβολής των κανόνων και το είδος των ποινών για την υπέρβαση των ανώτατων ορίων στα βάρη. Ωστόσο, θα πρέπει να εφαρμόσουν συγκεκριμένα μέτρα για τον εντοπισμό βαρέων οχημάτων σε κυκλοφορία τα οποία είναι πιθανό να υπερβούν αυτά τα όρια με τη βοήθεια αυτόματων συστημάτων (αισθητήρες στο οδόστρωμα ή εξοπλισμό ζύγισης πάνω στο όχημα). Κάθε 2 χρόνια πρέπει να στέλνεται έκθεση στην Ευρωπαϊκή Επιτροπή που να παρουσιάζει: τον αριθμό των ελέγχων που έγιναν τα προηγούμενα 2 ημερολογιακά έτη· τον αριθμό των υπερφορτωμένων οχημάτων ή των συνδυασμών οχημάτων που ανιχνεύθηκαν. Ο εκτελεστικός κανονισμός (ΕΕ) 2019/1213 θεσπίζει ενιαίους όρους διαλειτουργικότητας και συμβατότητας εποχούμενου εξοπλισμού ζύγισης εγκατεστημένου σε οχήματα ή συνδυασμούς οχημάτων με σκοπό την εξασφάλιση της συμμόρφωσης με την οδηγία 96/53/ΕΚ ή με τις απαιτήσεις για το μέγιστο βάρος για εθνική κυκλοφορία του κράτους μέλους όπου το όχημα είναι σε χρήση. Ο εκτελεστικός κανονισμός (ΕΕ) 2019/1916 θεσπίζει λεπτομερείς κανόνες όσον αφορά τη χρήση οπίσθιων αεροδυναμικών διατάξεων (π.χ. πτυσσόμενους ή αναδιπλούμενους λασπωτήρες που προσαρτώνται στο πίσω μέρος των φορτηγών και των ρυμουλκούμενών τους). Σημείωση: μια στενά συνδεόμενη πράξη, ο κανονισμός (ΕE) 2019/1892, καθορίζει τους κανόνες όσον αφορά τον τύπο έγκρισης για τους επιμήκεις θαλάμους οδήγησης και τις αεροδυναμικές διατάξεις και τον εξοπλισμό.